A Coruña anuncia o Foro cidadán “Tecendo litoral” – Galicia 24 Horas
A Coruña anuncia o Foro cidadán “Tecendo litoral”
By Redacción on 22 enero, 2018 Comentarios desactivados en A Coruña anuncia o Foro cidadán “Tecendo litoral”
O alcalde presentou o evento, que se celebrará os días 27 e 28 de abril dentro do proceso de investigación sobre os usos dos terreos que queden liberados nos peiraos urbanos que desenvolve o Concello. A web www.coruna.gal/tecendo-litoral/gl pon a disposición da veciñanza a información desta análise O Concello volverá a reclamar a Puertos del Estado e a Autoridade Portuaria da Coruña unha resposta á proposta do goberno local para conformar un consorcio interadministrativo para abordar a transformación do espazo portuario
O alcalde, Xulio Ferreiro, presentou Tecendo Litoral. Investigación e diálogo sobre o futuro da Coruña e os seus peiraos, unha iniciativa que impulsa o goberno local, a través das concellerías de Participación e Innovación Democrática e Rexeneración Urbana e Dereito á Vivenda, dirixida a definir solucións para a xestión e os usos do espazo que quedará liberado nos peiraos urbanos cando as empresas se trasladen ao Porto Exterior de Punta Langosteira. O proceso, que comezou a fase de investigación o pasado mes de novembro continuará, segundo avanzou o rexedor, os próximos 27 e 28 de abril, co Foro Cidadán Tecendo Litoral, un espazo de reflexión aberto á cidadanía que servirá para presentar o resultado dos traballos de estudo e investigación realizados na primeira fase, con propostas de usos para os terreos portuarios, que se debaterán por parte das persoas participantes. “A liberación dos terreos do porto é unha oportunidade enorme para a cidade. É seguramente a discusión urbanística máis importante, pero tamén no económico, social e de dereito á cidade, que imos a ter nas próximas décadas”, indicou Ferreiro. Como apuntou, as actuais instalacións comerciais portuarias ocupan máis de 430.000 metros cadrados, polo que supoñen unha “enorme oportunidade” para renovar este espazo portuario urbano e construír unha Coruña que integre a relación da cidade co mar e o porto.
O alcalde presentou tamén este luns a páxina web municipal (www.coruna.gal/tecendo-litoral/gl) da iniciativa, na que se pon a disposición da veciñanza o traballo desenvolvido ata o momento e o que se realizará nos próximos meses. Nela tamén se pode atopar a documentación lexislativa, urbanística e política de referencia empregada no proceso de investigación e que permite entender a relación da Coruña cos peiraos e o conxunto do bordo litoral.
A Coruña anuncia o Foro cidadán “Tecendo litoral” added by Redacción on 22 enero, 2018